প্রযোজক হিসেবে বেশ অনেক বছর কেটে গিয়েছে রাজ চক্রবর্তীর। টেলিভিশনে একের পর এক ভাল ফিকশন ধারাবাহিক প্রযোজনা করেছেন তিনি। কিন্তু এখনও পর্যন্ত কোনও পূর্ণ দৈর্ঘ্যের ছবি প্রযোজনা করেনি রাজ চক্রবর্তী প্রোডাকশনস বা আরসিপি। এবার সেই প্রজেক্টই হাতে নিলেন রাজ। তবে পরিচালকের ভূমিকায় তিনি নন, রয়েছেন রাজের দীর্ঘদিনের সহযোগী এবং বাংলা ছবির জগতে এই মুহূর্তে সবচেয়ে কৃতী চিত্রনাট্যকারদের অন্যতম অভিমন্যু মুখোপাধ্যায়। 

‘বোঝেনা সে বোঝেনা’ হোক বা হালফিলের ‘ওয়ান’, ছবির অন্যতম ইউএসপি কিন্তু অবশ্যই অভিমন্যুর চিত্রনাট্য। তাই আরসিপি-র প্রথম ছবির পরিচালক হিসেব অভিমন্যুকেই বেছে নিয়েছেন রাজ। ছবির নাম ‘নূরজাহান’। নূর ও জাহান নামে দুই টিনএজারের মিষ্টি প্রেমের গল্প। তাদের প্রেম কি পরিণতি পায়? সেটাই ছবির ক্লাইম্যাক্স। আজ ছিল ছবির মহরত। আর কিছুদিনের মধ্যেই শ্যুটিং শুরু হয়ে যাবে। 
আজ সকালে, ফেসবুক লাইভে এসে এই নতুন ছবির কথা ঘোষণা করলেন রাজ চক্রবর্তী। এছাড়া জানালেন, এই পুজোতে আরও একটি নতুন ছবি নিয়ে আসছেন তিনি। আর কী কী কথা বললেন রাজ, দেখে নিন নীচের এই ভিডিও লিঙ্কে—